B. Osobitná časť

K § 1
 
Ustanovenie § 1 nariadenia upravuje všeobecné pravidlo o hodnote objednávok a faktúr, do ktorej sa tieto nezverejňujú. Do účinnosti nariadenia povinné osoby boli v zmysle ustanovenia § 5b zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) (ďalej len „zákon“) povinné na svojom webovom sídle zverejňovať objednávky a faktúry bez ohľadu na hodnotu. Pravidlo § 1 nariadenia platí pre najširší okruh povinných osôb, ktoré sú vymedzené v ustanovení § 2 zákona.
 
Ak sa na povinnú osobu nevzťahuje ustanovenie § 2 nariadenia, platí, že nezverejňuje sa objednávka tovarov a služieb, ak súhrnná hodnota týchto tovarov a služieb na jednej objednávke nepresahuje hraničnú hodnotu, teda limit, ktorý bude schválený – Alt. I:1000 eur / Alt. II: 3000 eur / Alt III: 5000 eur bez dane z pridanej hodnoty, a faktúra za tovary a služby, ak súhrnná hodnota týchto tovarov a služieb na jednej faktúre nepresahuje rovnako vyššie uvedený limit - Alt. I:1000 eur / Alt. II: 3000 eur / Alt III: 5000 eur bez dane z pridanej hodnoty.
 
Hraničná hodnota sa vzťahuje na jednu faktúru a na jednu objednávku, pričom sa do hodnoty započítavajú hodnoty všetkých položiek objednaného alebo fakturovaného plnenia (tovary, služby, práce a pod.). V hraničnej hodnote nie je zahrnutá suma zodpovedajúca platnej sadzbe danej z pridanej hodnoty.
 
K § 2
 
Ustanovenie § 2 nariadenia je výnimkou zo všeobecného pravidla o hodnote objednávok a faktúr, do ktorej sa tieto nezverejňujú, ktoré je upravené v ustanovení § 1 nariadenia. Ide o personálnu výnimku z okruhu povinných osôb, ktoré sú vymedzené v ustanovení § 2 zákona č. 211/2000 o slobodnom prístupe k informáciám a o zmene a doplnení niektorých zákonov (zákon o slobode informácií). Výnimka sa vzťahuje na obce, mestá a nimi zriadené  rozpočtové organizácie a príspevkové organizácie.
 
Hraničná hodnota objednávok a faktúr podmieňujúca ich zverejnenie sa pre tieto subjekty upravuje jednotne bez ďalšej vnútornej diferenciácie. 
 
K § 3
 
Navrhuje sa účinnosť nariadenia vlády, a to s prihliadnutím na predpokladanú dĺžku legislatívneho procesu na 1. mája 2011.